Jekk wieħed irid ikun jaf kemm huwa popolari il-qaddis martri ta' Lidda ġewwa l-peninsula Taljana biżżejjed jara ftit l-ismijiet ta' bosta komuni, jew kif insejħulhom f' Malta Kunsilli Lokali li jibdew bl-isem tal-qaddis. Insibu 22 kunsill li ismu jibda bil-kelma San Giorgio, biss dawn mhux kollha, hemm oħrajn li l-isem San Giorgio huwa imdaħħal f' xi parti oħra tal-isem bħal Porto San Giorgio jew Castello San Giorgio. Imma llum ser nillimita ruħi għal dawn it-22 kunsill li jibdew proprju bil-kelma San Giorgio. Il-lista sħiha hija din: (l-aħħar isem huwa Giorio imma jirreferi għal San Ġorġ u għalhekk għażilt li ninkludih mal-lista) Nippruvaw nagħtu ħarsa ħafifa dwar dawn il-postijiet. San Giorgio a Cremano huwa lokal fir-reġjun tal-Campania, fil-provinċja ta' Napli. Dan il-post jinsab sewwa sew taħt il-vulkan Vessuvju. Id-devozzjoni lejn San Ġorġ hija waħda antika u l-poplu dejjem dar lejn il-qaddis waqt l-eruzjonijiet tal-Vessuvju. Il-kelma Cremano aktarx ġejja mill-kelma "cremata", li tfisser maħruq, għax l-art kemm-il darba sfat maħruq mil-lava tal-vulkan li jinstab sewwa sew fuq dan il-post. Il-festa tal-Patrun tiġi ċċelebrata fl-ewwel Ħadd ta' Mejju. San Giorgio a Liri huwa komun fir-reġjun tal-Lazio fil-provinċja ta' Frosinone. Bla dubju il-qaddis patrun huwa San Ġorġ u l-festa tiegħu tiġi ċċelebrata fit 23 ta' April. F' dan il-lokal jgħixu ftit aktar min elf familja. Sal- 1863 l-isem tal-villaġġ kien biss San Giorgio, imma mbagħad żdiedet il-kelma a Liri. Liri huwa l-isem ta' xmara qrib il-lokal. San Giorgio Albanese jinstab fir-reġjun tal-Calabria fil-provinċja ta' Cosenza. F' dan il-post joqgħodu madwar elf u sitt mitt ruħ. Bla dubju il-patrun huwa San Ġorġ. L-isem jindika il-qima tal-poplu lejn il-qaddis filwaqt li l-kelma Albanese turi li dan il-lokal huwa abitat minn bosta Albaniżi. Il-festa tiġi ċċelebrata fit 23 ta' April. Mir-reġjun qrib tagħna l-Maltin nitilgħu issa fil-Piemonte, sewwa sew fil-provinċja ta' Turin. Hawnhekk insibu il-Komun ta' San Giorgio Canavese. Dan il-komun ukoll huwa wieħed żgħir. F' San Giorgio Canavese jgħixu madwar elfejn u erba' mitt ruħ. Dan il-lokal huwa ġemellat ma' Campello sul Clitunno (fil-provinċja ta' Perugia, l-Italja stess). Il qaddis patrun jiġi ċċelebrat fit-23 ta' April. Nerġgħu lura fir-reġjun tal-Campania, fil-provinċja ta' Benevento. Hawnhekk insibu l-komun ta' San Giorgio del Sannio. F' dan il-villaġġ joqgħodu madwar għaxart elef ruħ. L-isem oriġianli ta' dal-post kien San Giorgio la Montagna di Montefusco minħabba li kien jagħmel parti mill-fewdu ta' Montefusco. Wara żmien il-fewdaliżmu l-isem sar San Giorgio la Montagna u baqa' hekk sal-1929 meta beda' jissejjaħ Minħabba li l-komuni li qegħdin nitkellmu dwarhom qiegħed noħodhom f'ordni alfabetiku, se nerġgħu nitilgħu 'l fuq, sewwa sewwa fir-reġjun ta' Friuli-Venezia Giulia, fil-provinċja ta' Pordenone. Hawnhekk insibu l-komun ta' San Giorgio della Richinvelda. Dan huwa komun żgħir b' erbgħat elef u ħames mitt ruħ. Interessanti huwa li minħabba li l-post jinsab qrib l-Awstrija u s-Slovenja, id-djalett tal-ilsien Taljan f' dawn l-inħawi huwa xi ftit jew wisq imħallat ma' ilsna oħra. L-isem tal-post bid-djalett huwa San Zorç da la Richinvelde. Ninżlu ftit l-isfel u mmorru fir-reġjun ta' Veneto, fil-provinċja ta' Padova insibu l-lokal bl-isem ta' San Giorgio delle Pertiche. Dan huwa komun ieħor ċkejken b' daqs għaxart elef ruħ. San Ġorġ huwa l-patrun imma l-akbar avveniment li jsir ta' kull sena f' dan il-post hija l-fiera tal-bhejjem li ilha ssir mill-1747. Dan għadha ssir kull sena kull tielet Tnejn ta' Ottubru. Immorru issa fir-reġjun tal-Lombardia, fil-provinċja ta' Pavia. Hawn insibu l-komun ta' San Giorgio di Lomellina. Huwa komun żgħir ħafna b' elf u mitejn ruħ. B' daqshekk ma jfissirx li huwa xi post bla ebda importanza. Insibu li fl-1250 kien wieħed mill-postijiet fid-dominju ta' Pavia. Għandu mnejn San Giorgio di Lomellina twieled bħala parti mill-art ta' monasteru Benedittin li kien hemm. Minħabba li fil-limiti ta' dan il-post insibu kastell, kien ċentru importanti fi żmien medjevali. Madankollu qatt ma kien xi lokal b' numru kbir ta' abitanti. L-aktar sena li fiha kienu jgħixu nies f' dan il-post kienet l-1881 fejn insibu li kienu jgħammru hemmhekk tlett elef u ħames mitt ruħ. Nibqgħu fil-Lombardia, imma mmorru fil-provinċja ta' Mantova. Hawnhekk insibu l-komun ta' San Giorgio di Mantova. Illum din il-belt fiha madwar sebat elef ruħ imma qabel kienet bil-wisq akbar. L-isem ta' San Giorgio ġej minn subborg li kien idawwar lill-knisja mibnija fis-sena 859. Din il-knisja iddedikata lill-qaddis martri ta' Lidda tat l-isem lis-subborg. Il-belt kienet fortifikata u biex tidħol fil-belt kien hemm pont tal-injam, propju quddiem il-Kastell San Ġorġ. Fl-1809 Napuljun Bonaparti qered kważi għal kollox lil din il-belt fortizza. Bejn l-1924 u l-1943 partijiet minn San Giorgio di Mantova ittieħdu f' idejn il-komun ta' Mantova biex illum baqa' dak li baqa' imma fuq kollox baqa' l-isem glorjuż ta' Ġorġi. Nerġgħu lura lejn ir-reġjun ta' Friuli-Venezia Giulia, imma did-darba mmorru fil-provinċja ta' Udine. Bi ftit aktar minn sebat elef ruħ insibu l-komun ta' San Giorgio di Nogaro. Fatt interessanti dwar dan il-post huwa li għalkemm iġib l-isem ta' San Ġorġ, u n-nies jissejħu Sangiorgini, il-patrun tal-post ma huwiex San Ġorġ. Il-festa tal-post issir lid-Duluri. Il-jum li fih issir din il-festa hija l-Ġimgħa ta' qabel Ħadd il-Palm, jiġifieri fl-istess jum li aħna l-Maltin niċċelebraw il-festa tad-Duluri. Dan il-post kien ferm importanti fi żmien ir-Rumani għax minnu kienet tgħaddi il-Via Annia. Ninżlu fil-Marche, sewwa sew fil-provinċja ta' Pesaro e Urbino. Hawnhekk insibu il-komun ta' San Giorgio Di Pesaro. Hija belt b'inqas minn ħmistax-il mitt ruħ. Din tinstab fuq għolja u fiha kastell imsejjaħ Poggio. Dan il-kastell kien jagħmel parti minn abazija antika ddedikata lil San Martin. Din kienet abazija mwaqqfa fit-tmien seklu. Il-parroċċa tal-lokal hija ddedikata lil San Baskal, imma l-festa prinċipali ssir fit 23 ta' April, ovvjament ad unur San Ġorġ martri. Fir-reġjun tal-Emilia-Romagna, fil-provinċja ta' Bologna, insibu l-belt ta' San Giorgio di Piano bil fuq minn sebat elef abitant. Minn żmien ir-Rumani dan il-post kien wieħed ta' attività u kummerċ. L-imperatur Ottone isemmi dan il-post bħala Castello sancti Georgii fis-sena 947. Fi żmien ta' taqlib u gwerra, il-poplu ta' dan il-post għażel lill-qalbieni kavallier Ġorġi bħala patrun tiegħu. Sal-1796 din il-belt kienet taħt id-dominju tal-Papa, imma Napuljun waqqafha bħala komun u naturalment neħħiha minn taħt idejn Ruma. Il-knisja parrokkjali dedikata lil San Ġorġ hija waħda antika u fil-medjuevu kienu jiddependu minnha xejn anqas minn 15-il knisja ohra. Din il-knisja kienet restawrata fis-seklu 19. Għal darb' oħra fil-Venito u għal darb' oħra fil-provinċja ta' Padova. Sejrin nagħtu ħarsa ħafifa lejn il-lokal ta' San Giorgio in Bosco. Nafu li dan il-post kien diġà abitat bejn l-2500 u l-1700 qabel Kristu. Żgur li dan il-post huwa wieħed mill-eqdem taz-zona. Fil-medjuevu baqa' jsir aktar popolari. Insibu l-isem ta' San Giorgio in Bosco dokumentat ghall-ewwel darba fl-1265. Fl-1297 insibu l-ewwel knisja ddedikata lil San Ġorġ. Sal-wasla ta' Napuljun dan il-lokal kien jagħmel parti mir-Repubblika ta' Venezja. Ta' min jgħid ukoll li dan il-post kien wieħed mill-aktar li sofra min-Nazisti matul it-Tieni Gwerra Dinjija. Fit-28 ta' April 1945 dan il-post ingħata il-midalja tal-fidda għas-serviżż ċivili. Illum f' dan il-lokal joqghodu madwar sitt elef ruħ. Ninżlu issa fil-parti tat-takkuna tal-Italja. Cioè fir-reġjun tal-Puglia, provinċja ta' Taranto insibu l-komun ta' San Giorgio Ionico (kultant miktuba wkoll Jonico). Sal 1926 dan il-post kien jissejjaħ San Giorgio sotto Taranto. Minn skavi li saru nafu li f' dan il-post kienet teżisti komunità bejn ir-4 u t-3 seklu qabel Kristu. Fi żmien ir-Rumani kien abitat ukoll. Maż-żmien dan il-post baqa' dejjem jikber l-aktar bil-wasla ta' bosta Albaniżi. Tajjeb inżommu f' moħħna li l-Albanija tinsab proprju faċċata tat-takkuna tal-Italja. Illum f' dan il-komun jgħixu madwar ħmistax-il elf persuna. Nerġgħu lura lejn il-Campania u nerġgħu fil-provinċja ta' Benevento. Hawnhekk insibu raħal ieħor marbut ma' San Ġorġ. Dan huwa San Giorgio la Molara. Huwa raħal ċkejken imma tabilħaqq ħelu. Fih jgħixu madwar tliet elef ruħ. L-isem tar-raħal huwa marbut mad-devozzjoni tal-qaddis tagħna filwaqt li molara tirreferi l-għadd ta' mtieħen tar-riħ li kien hemm f' din iz-zona. Bla dubju il-patrun huwa San Ġorġ u l-festa tiegħu issir fit-23 ta' April fejn issir il-purċissjoni bl-istatwa tal-qaddis fuq iż-żiemel. Wasalna issa biex inżuru reġjun li sa issa għadna ma żorniex. Dan huwa Basilicata. Fil-provinċja ta' Matera insibu il komun ta' San Giorgio Lucano. Xejn ma nafu dwar l-oriġini tal-isem tal-post. Għandu mnejn l-isem ġej mill-kult li l-qaddis igawdi fl-inħawi imma hemm teorija oħra dwar isem dal-post. Minħabba li fil-qrib kienu waslu ħafna Albaniżi peress li pajjiżhom kien inħakem mill-Musulmani Torok, għandu mnejn dawn semmew il-post għal Ġorġ Scanderbeg, l-eroj Albaniż li ħadha kontra t-Torok. Fl-1810 twaqaf l-ewwel komun ta' San Giorgio. Sabiex il-lokal ikun identifikat minn lokalitajiet oħra bl-istess isem żdiedet il-kelma Lucano mal-isem fl-1863. Illum hemm madwar elf u ħames mitt ruħ jgħixu fil-lokal. Il-qaddis patrun tal-post ma huwiex San Ġorġ imma Santu Rokku u l-festa tiegħu tkun iċċelebrata fis-16 ta' Awwissu. Nerġgħu nitilgħu fil-Piemonte, fil-provinċja ta' Alessandria. Hawn insibu il-komun ta' San Giorgio Monferrato. Bid-djalett tal-Piemonte dal-lokal jissejjaħ San Giòrs Monfrà. Dan il-post kien jagħmel parti mid-distrett ta' Sant' Evasju. L-ewwel riferenza miktuba li nsibu dwar dan il-lokal hija tas-sena 999. Illum dal-post jgħixu fih madwar tlettax-il mitt persuna. Il-parroċċa hija ddedikata lil San Ġorġ martri u l-festa ssirlu nhar it-23 ta' April. Mir-reġjun li jmiss ma' Franza ninżlu issa qrib tagħna fir-reġjun tal-Calabria u mmorru fil-provinċja ta' Reggio Calabria. Hawn insibu l-komun ta' San Giorgio Morgeto. Villaġġ mill-isbaħ li filgħaxija tistħajlu prespju imxabbat ma' muntanja. Fil-quċċata tal-muntanja insibu l-kastell. L-ewwel parti tal-isem tal-post turi d-devozzjoni tal-abitanti lejn il-qaddis Kien hemm żmien li dal-post kien jissejjaħ San Giorgio in Polistena. Qrib ta' dal-post hemm ir-raħal ta' Polistena. Imma l-isem tal-qaddis ingħaqad mal-isem antik ta' Morgetum Fit-23 ta' April issir il-festa tal-Patrun bl-istatwa antika li għandhom fil-parroċċa. Illum San Giorgio Morgeto huwa r-raħal ta' madwar tlett elef u ħames mitt ruħ. Mill-ġdid immorru lura fl-Emilia-Romagna fil-provinċja ta' Piacenza. Hawnhekk insibu l-Komun ta' S Dan il-lokal jgħixu fih madwar ħamest elef u sitt mitt persuna. Waħda mill-parroċċi hija ddedikata lil San Ġorġ. Il-festa tiegħu ssir fit 23 ta' April. Fil-bidu ta' din il-festa isir il-festival tal-birra magħruf bħala id-Dragon Beer Fest. Fid-djalett pjacentin l-isem tal-post jingħad San Żorż. Għal darb' oħra nerġgħu fir-reġjun ta' Piemonte, fil-provinċja ta' Asti. Hawn insibu wieħed mill-iżgħar komuni Taljani. San Giorgio Scarampi. In-numru ta' nies li jgħixu hawn huwa ta' anqas minn mija u ħamsin. Fil-medjuevu dan il-lokal kien fewdali u sat-tlettax-il seklu kien meqjus bħala parti mit-teritorju ta' Vesime. Is-subborg kellu l-parroċċa tiegħu ddedikata lil San Bartilmew minkejja l-isem ta' San Ġorġ. Fl-1518 mal-isem San Giorgio żdied Scarampi. Insibu knisja iddedikata lil San Ġorġ, imma l-festa prinċipali issir lill-Appostlu Bertu fl-24 ta' Awwissu. Erġajna fil-Lombardia, din id-darba fil-provinċja ta' Milan. Hawnhekk insibu l-belt ta' San Giorgio su Legnano. L-istorja ta' dil-belt hija antika ħafna. L-isem tagħha ġej minn kappella ddedikata lill San Ġorġ li kienet tagħmel parti minn kunvent tal-patrijiet Agostinjani. Grazzi għal dan il-kunvent inbena il-kastell Legnano. Fil medjuevu il-komun kien magħruf bħala Sotesa. L-ewwel riferenza għall-isem San Girogio jidher fuq mappa tas-seklu 16. L-isem proprju kien Cassina di San Giorgio. Fl-1862 l-isem tal-belt sar dak li huwa llum. Fuq l-arma tal-komun insibu lil San Ġorġ fuq iż-żiemel jissielet mad-dragun u l-isem SOTESA bħala tifkira taż-żmien l-imgħoddi. Fit 23 ta' April 1935 kienet ikkonsagrata l-knisja l-ġdida iddedikata lil San Ġorġ. Hawnhekk ukoll issir il festa lill-qaddis nhar it-23 ta' April. Naslu issa għall-aħħar komun li qegħdin nitrattaw. Għal drab' oħra nerġgħu fil-Piemonte fil-provinċja ta' Turin. Dan ukoll huwa komun żgħir b' inqas minn elf abitant. Iġib l-isem ta' San Giorio di Susa. Minkejja li hawn l-isem ma huwiex Giorgio imma Giorio xorta jindika lill-istess qaddis. Bid-djalett pjemontiż jissejjaħ San Gieuri u b' dak franko- provenzjali jissejjaħ San Gœri. L-oriġini ta' dan il-post imur lura sa qabel l-Imperu Ruman. Fis-seklu għaxra il-lokal kien maħkun u meqrud mis-Saraċini. Mis-seklu 13 sal-1799 dan il-post kien wieħed fewdali. Il-knisja parrokkjali hija ddedikata lil San Ġorġ. Kienet mibnija bejn is-seklu 11 u 12. Kienet imkabbra fl-1836 u restawrata bejn l-1983 u l-1984. Wieħed tajjeb isemmi l-affresk kbir li juri lil San Ġorġ jiġġieled mad-dragun li nsibu mal-faċċata tal-kappella ta' San Bastjan f' din l-istess belt. Meta tħares ftit lejn in-numru kbir ta' komuni Taljani li jibdew b' isem San Giorgio malajr tintebaħ bil-popolarità li jgawdi dan il-qaddis fl-Italja. Disgħa mill-komuni li semmejna hawn flimkien ma' tliet komuni oħra li f' isimhom hemm San Ġorġ waqqfu assoċċjazzjoni fil-21 ta' Settembru 2002. L-iskop tal-għaqda huwa li jkompli jkabbar il-kult u l-qima lejn il-qaddis li l-belt jew raħal tagħhom iġib ismu. Ħarsa ħafifa lejn il-mappa, wieħed dlonk jinduna bil-firxa kbira tal-kult tal-qaddis martri Ġorġi. Bla tlaqlieq ngħidu li Ġorġi jinsab f' kull rokna tal-Italja. mill-ponta għat-takkuna sa fuq nett qrib Franza, l-Iżvizzera l-Awstrija u s-Slovenja.
Komuni Taljani li jġibu isem San Ġorġ